पुंछ। नियंत्रण रेखा पर शुक्रवार देर शाम बारूदी सुरंग की चपेट में आने से एक 12 वर्षीय बच्ची गंभीर रूप से घायल हो गई। उसे राजा सुखदेव सिंह जिला अस्पताल लाया गया। जहां उसका उपचार जारी है। बच्ची की पहचान जमीला बी पुत्री मुनीर हुसैन निवासी गांव सोकड़ बगयालदारा के रूप में हुई है। लड़की को बाय कंधे और पेट में घाव हुए हैं। उसकी हालत स्थिर बताई जा रही है।
जानकारी के अनुसार देर शाम करीब पौने सात बजे नियंत्रण रेखा पर फेंसिंग के आगे स्थित गांव सोकड़ बगयालदरा निवासी मुनीर हुसैन की पुत्री घर से कुछ दूरी पर बकरियां चरा कर लौट रही थी। इस दौरान उसका पांव क्षेत्र में बारूदी सुरंग पर पड़ गया, जिससे उसमें विस्फोट होने से वह गंभीर रूप से घायल हो गई। विस्फोट की आवाज सुन कर परिजन, आसपास केे लोग एवं क्षेत्र में तैनात सेना के जवान मौके पर पहुंचे और घायल लड़की को उठा कर सैन्य शिविर में प्राथमिक उपचार दिया। इसके उपरांत उसे नगर स्थित राजा सुखदेव सिंह जिला अस्पताल पहुंचाया गया।